﻿ Din zicerile, sfaturile şi cugetările Părintelui Ghelasie Culese de Ionel Popescu Despre mândrie: întrebat odată cum de nu se mândreşte după atâtea cărţi scrise, a zis: „Păi nu mai am timp şi de asta” Unui frate care se ducea în armată, i-a zis să caute să mănânce multă pâine, că asta ne ţine Aşa intrăm într-un ritual sacru care ne ajută să rezistăm mai bine la eforturi şi încercări Unui frate care voia să se ducă la călugărie, i-a zis că măsura este să stai în mănăstire până „iese fum” Şi iarăşi zicea că în mănăstire călugărul nu trebuie să aibă prieteni decât pe Maica Domnului şi pe Mântuitorul, restul nu e de nici un folos Despre sminteală, zicea că este numai în capul nostru Apoi înseamnă că nu suntem oameni serioşi, şi dacă nu suntem serioşi, nu facem nimic oriunde am fi Era un cuvânt de mare putere când zicea părintele să fim oameni serioşi şi să nu umblăm cu fofârlica, pentru că era de o aşa claritate şi limpezime, că într-adevăr nu mai vedeai rostul la aceste mici minciunele faţă de tine însuţi L-am întrebat odată despre ascultare Zicea că aceasta trebuie să meargă până la păcat Daca mă face să păcătuiesc, nu mai e ascultare Ca exemplu de bună ascultare dădea modelul cu pietroiul, să-l muţi de ici colo şi de o mie de ori fără să mai întrebi de ce şi pentru ce Aşa cel puţin se mai curăţă şi trupul prin mişcare şi se mai curăţă, aşează şi smereşte mintea în cap, la locul ei Însă dacă e vorba de ascultări cu insinuare şi împingere spre păcat, să fie cu iertare, mai bine nu Fiind plecat în străinătate şi trecând, când eram în ţară, pe la părintele, de multe ori am discutat despre dezrădăcinare Părintele era destul de clar la acest capitol Dacă te-ai născut aici, ai energiile şi toate amprentele pământului în care te-ai născut Orice ai face, aceste amprente nu le poţi părăsi, eşti în armonie cu locul şi lumea de aici, aşa că mai bine e să te întorci Şi tot în legătură cu această problemă, fiind plecat la studii, de multe ori se isca discuţia despre ştiinţa occidentală, însă părintele era de părere că această ştiinţa e mai degrabă fără lumină în ea, e cam cum e lumina de la stele faţă de lumina soarelui Iar despre noi, românii, zicea că avem un specific anume al nostru, care e în legătură noastră cu pământul, iarba, soarele şi de aici ne vine nouă seva şi puterea vieţii, nu din zisele adevăruri ştiinţifice Îl întrebam ce să fac cu matematica şi cu toata ştiinţa pe care am învăţat-o, iar părintele zicea că e bună şi că trebuie să trăiesc şi eu din ceva, aşa că să o fac bine Mai mult e un exerciţiu bun al minţii şi e folositor, însă trebuie să fiu atent să nu fac mistică din ea, că e de rău Zicea de multe ori şi insista să nu „fim fixişti” E mai bine ca pravila ta să nu o arăţi la lume, mai ales cum mănânci şi ce mănânci, ci ca să nu faci tulburare, e mai bine să „guşti” Dar insista că adevăratul isihast trebuie să fie mare prieten cu seminţele, grâul în primul rând şi orezul Fără astea nu există rugător Legumele iarăşi să fie de bază Să se evite în general carnea, care dă tulburări hormonale şi împinge la tot felul de patimi Dacă împotriva cărnii nu era aşa de înverşunat, împotriva dulciurilor era 1 extrem de neiertător Acestea aduc tot felul de dereglări şi în special împing omul la desfrânare şi scurgeri de energii, îndeosebi prin sex Zicea despre femeile „hipersexuate” că fac un vampirism energetic de te dau peste cap În special cei care stau pe lângă astfel de femei sunt vlăguiţi şi agitaţi, fără să îşi dea seama de ce Să se evite pe cât posibil astfel de companii care duc la tot felul de scurgeri Şi iarăşi zicea despre femei că doar după al doilea al treilea copil le vine „mintea la cap” Odată venind vorba despre cartea lui Evdokimov, Taina Iubirii, părintele a zis că le cam bălmăjeşte Familia fără copii nu mai are nici o sacralitate, pe când Evdokimov justifică într-un fel şi familia fără naştere de prunci De multe ori veneam la el şi mai discutam despre cărţi şi despre cum zic unii că e eretic sau că e greşit Părintele era tare interesat să afle ce e greşit în scrierile lui, şi în special voia să afle unde şi de ce Însă asta era ceva foarte delicat, pentru că lumea se cam poticnea de felul în care scrie şi nu trecea mai departe la conţinut şi la ce voia părintele să zică Zicea că dacă cineva are ceva de spus şi consideră că a greşit undeva, atunci să spună unde şi de ce Despre copiii mici zicea că e important să stea acasă mama cu ei să aibă grijă, până la un an cel puţin, pentru a avea un psihic solid Până într-un an e perioada când se formează psihicul copilului, care în mare parte este reflectarea grijii şi protecţiei mamei 2 